Keywords

Summary



Keywords

1. Hospodárska súťaž – Pravidlá Únie – Podnik – Pojem – Autorizovaní účtovníci – Zahrnutie

(Články 101 ZFEÚ, 102 ZFEÚ a 106 ZFEÚ)

2. Kartely – Rozhodnutia združení podnikov – Pojem – Nariadenie o systéme povinného vzdelávania autorizovaných účtovníkov prijaté zväzom autorizovaných účtovníkov členského štátu – Zahrnutie

(Článok 101 ZFEÚ)

3. Kartely – Vplyv na obchod medzi členskými štátmi – Kritériá posúdenia

(Článok 101 ZFEÚ)

4. Kartely – Narušenie hospodárskej súťaže – Rozhodnutia združení podnikov – Nariadenie o systéme povinného vzdelávania autorizovaných účtovníkov prijaté zväzom autorizovaných účtovníkov členského štátu – Posúdenie protisúťažných účinkov vnútroštátnym súdom – Odstránenie konkurencie na podstatnej časti trhu v prospech uvedeného zväzu a zavedenie na druhej časti trhu diskriminačných podmienok v neprospech konkurencie – Porušenie pravidiel hospodárskej súťaže Únie – Odôvodnenie potrebou zabezpečiť kvalitu služieb ponúkaných autorizovanými účtovníkmi – Neexistencia

(Článok 101 ods. 1 a 3 ZFEÚ a článok 106 ods. 2 ZFEÚ)

Summary

1. Keďže autorizovaní účtovníci ponúkajú za odmenu účtovné služby spočívajúce okrem iného v plánovaní, organizácii a koordinácii účtovníctva právnických osôb, podpisovaní účtovných výkazov a daňových priznaní, konzultácií v oblasti účtovníctva, sociálneho zabezpečenia a v daňovej oblasti, ako aj v zastupovaní zdaniteľných osôb, ktoré ich poverili vedením svojho účtovníctva, v správnom daňovom konaní a keďže ako príslušníci slobodného povolania na seba preberajú finančné riziká spojené s výkonom týchto činností, takže v prípade nerovnováhy medzi príjmami a výdajmi je autorizovaný účtovník vyzvaný, aby sám uhradil zistenú chýbajúcu sumu, vykonávajú hospodársku činnosť, sú podnikateľmi v zmysle článku 101 ZFEÚ bez toho, aby komplexný a technický charakter služieb, ktoré poskytujú, a skutočnosť, že výkon ich povolania je regulovaný, mohli zmeniť tento záver.

(pozri body 37, 38)

2. Nariadenie, akým je nariadenie o získavaní kreditov za vzdelávanie (Regulamento da Formação de Créditos), ktoré prijalo profesijné združenie, akým je Ordem dos Técnicos Oficiais de Contas (Zväz autorizovaných účtovníkov, ďalej len OTOC), treba považovať za rozhodnutie prijaté združením podnikateľov v zmysle článku 101 ods. 1 ZFEÚ.

V prvom rade totiž takéto nariadenie nemožno považovať za nariadenie, ktoré by nepatrilo do oblasti obchodu, keďže OTOC samotný ponúka vzdelávacie opatrenia autorizovaným účtovníkom a keďže prístup ostatných poskytovateľov tohto vzdelávania podlieha normám upraveným v spornom nariadení. Okrem toho povinnosť autorizovaného účtovníka zúčastňovať sa na vzdelávaní podľa podmienok upravených v tomto nariadení je úzko spojená s výkonom jeho profesijnej činnosti, nesplnenie si tejto povinnosti by totiž mohlo mať za následok disciplinárne sankcie, napríklad pozastavenie výkonu povolania až na tri roky alebo vyškrtnutie zo zoznamu účtovníkov. Aj za predpokladu, že uvedené nariadenie by nemalo priamy vplyv na hospodársku činnosť samotných autorizovaných účtovníkov, samotná táto skutočnosť nevyníma rozhodnutie združenia podnikateľov z pôsobnosti článku 101 ZFEÚ. Takéto rozhodnutie by totiž mohlo vylúčiť, obmedziť alebo skresliť hospodársku súťaž v zmysle článku 101 ods. 1 ZFEÚ nielen na trhu, na ktorom vykonávajú svoju činnosť členovia profesijného združenia, ale aj na inom trhu, na ktorom vykonáva činnosť samotné profesijné združenie.

Po druhé pri prijatí nariadenia o získavaní kreditov za vzdelávanie profesijné združenie, akým je OTOC, nevykonáva typické právomoci orgánu verejnej moci, ale skôr právomoci regulačného orgánu riadiaceho povolanie, ktorého výkon predstavuje okrem iného hospodársku činnosť.

Na jednej strane totiž právny rámec, v ktorom sa vykonáva uzatváranie dohôd medzi podnikmi a prijímajú sa rozhodnutia združení podnikov, ako aj právna kvalifikácia, ktorú tomuto rámcu dávajú rôzne vnútroštátne právne poriadky, nemajú vplyv na uplatnenie predpisov Únie o hospodárskej súťaži a najmä článku 101 ZFEÚ. Na druhej strane konkrétne štatút OTOC tomuto združeniu neposkytuje výhradné právo na poskytovanie vzdelávacích opatrení pre autorizovaných účtovníkov a nestanovuje podmienky vstupu na trh s povinným vzdelávaním autorizovaných účtovníkov pre iné vzdelávacie subjekty.

Nakoniec okolnosť, že cieľom OTOC nie je dosahovanie zisku, nebráni tomu, aby sa subjekt vykonávajúci činnosti na trhu považoval za podnik, pokiaľ ponuka jeho služieb konkuruje ponuke iných subjektov, ktorých cieľom je zisk.

(pozri body 41 – 46, 48, 51, 52, 56, 57, 59, bod 1 výroku)

3. Pozri text rozhodnutia.

(pozri bod 65)

4. Nariadenie, akým je nariadenie o získavaní kreditov za vzdelávanie, ktoré zavádza systém povinného vzdelávania autorizovaných účtovníkov s cieľom zaručiť kvalitu služieb, ktoré títo účtovníci ponúkajú, prijaté profesijným združením, akým je Ordem dos Técnicos Oficiais de Contas (Zväz autorizovaných účtovníkov, ďalej len OTOC), predstavuje obmedzenie hospodárskej súťaže zakázané podľa článku 101 ZFEÚ, ak na podstatnej časti relevantného trhu vylučuje hospodársku súťaž v prospech tohto profesijného združenia a na ďalšej časti tohto trhu ukladá diskriminačné podmienky v neprospech konkurentov tohto profesijného združenia, čo sú skutočnosti, ktoré musí preskúmať vnútroštátny súd.

Okrem toho akékoľvek rozhodnutie združenia podnikateľov, ktoré obmedzuje slobodu činnosti strán, nespadá nevyhnutne pod zákaz stanovený článkom 101 ods. 1 Zmluvy. S cieľom uplatniť toto ustanovenie na konkrétny prípad je totiž potrebné zobrať do úvahy celkový kontext, v ktorom rozhodnutie združenia predmetných podnikov bolo prijaté alebo vytvára svoje účinky, a konkrétnejšie, jeho ciele. V tejto súvislosti sa zdá, že obmedzenia hospodárskej súťaže uložené zo strany OTOC zachádzajú nad rámec toho, čo je nevyhnutné na zabezpečenie kvality služieb ponúkaných autorizovanými účtovníkmi.

Nakoniec podmienky uplatnenia jednak výnimky stanovenej v článku 101 ods. 3 ZFEÚ a jednak v článku 106 ods. 2 ZFEÚ nie sú splnené.

(pozri body 68 – 73, 93, 97 – 108, bod 2 výroku)